
A bokarögzítő alkalmazásának hatása az egyensúlyozó képességre és a felugrási magasságra röplabdázóknál

A bokarögzítő alkalmazásának hatása az egyensúlyozó képességre és a felugrási magasságra röplabdázóknál

Röplabda sportágban a bokaízületi sérülés az egyik leggyakoribb sérülés fajta. A sportolók egy része a sérülések után, illetve prevenciós céllal bokarögzítőt visel mind az edzések, mind a mérkőzések során. Korábbi kutatások kimutatták, hogy az egyensúlyozóképességet fejlesztő gyakorlatok alkalmazása csökkenti a bokasérülések előfordulásának kockázatát. A fentiek figyelembevételével vizsgálatomban arra kerestem a választ, hogy a bokarögzítő használata milyen mértékben befolyásolja az egyensúlyozóképességet és a sportteljesítményt, konkrétan a felugrási magasságot. 10 korábban bokasérülést elszenvedett, de újra aktív és 10 korábban nem sérült játékos egyensúlyozóképességét és felugrási magasságát vizsgáltam. A stabilométeren meghatároztam a stabilogramm területét-area, a nyomásközéppont frontális síkban történő (bal-jobb) és sagittális síkban történő (előre-hátra) elmozdulását. Az eredmények azt mutatják, hogy a korábban sérült játékosoknak szignifikánsan jobbak a stabilometriai adatai (stabilogramm area:41%-al, nyomásközéppont bal-jobb elmozdulása 28,1%-al jobb értékek, p<0,05), mint a nem sérülteknek. A rögzítő használata a nem sérült játékosoknál szignifikáns javulást eredményezett a stabilometriai adatokban (area:41%-al, bal-jobb elmozdulás 112,5%-al jobb értékek, p<0,05) meglepő módon a nem sérült játékosoknál a rögzítő szignifikáns javulást csak a korábban sérült lábnál csukott szemmel kivitelezett méréseknél mutatott (stabilogramm area: 28,4%-al, bal-jobb elmozdulás 11,3%-al jobb értékek, p<0,05). A függőleges felugrásnál a rögzítővel alacsonyabb felugrási értékeket mértem a nem rögzítővel összehasonlítva, de az eltérés nem szignifikáns. Eredményeim alapján feltételezhető, hogy a korábban sérült játékosok által végrehajtott rehabilitációs protokollok javították az egyensúlyozó képességüket, következésképp korábban nem sérült játékosoknál is hasznos lehet ezen gyakorlatok beépítése a felkészülésbe prevenciós céllal. Szintén érdemes lehet prevenciós céllal bokarögzítőt használni, mert eredményeink alapján a rögzítő nem befolyásolja szignifikánsan a felugrási magasságot. Kutatásunk nem várt eredménye, hogy adataink alapján röplabdázóknál a vizuális ingerek az egyensúlyozóképességben igen nagy jelentőséggel bírnak, amely információ hasznos lehet mind a felkészülés, mind a sérülések utáni rehabilitáció kezelésében.



